**Atsevišķu pārvaldes uzdevumu deleģēšanas līgums**

**Nr.** PL/2023/1

Rīgā Datums skatāms laika zīmogā

**Klimata un enerģētikas ministrija,** vienotais reģistrācijas Nr. 40900039891 (turpmāk – Ministrija), tās valsts sekretāra vietnieka klimata politikas jautājumos Dagņa Dubrovska personā, kurš rīkojas saskaņā ar Ministrijas 2022. gada 30. decembra rīkojuma Nr. 1-2/2 “Par paraksttiesīgajām personām un to kompetenci” 2.2. apakšpunktu, no vienas puses, un

**VSIA “Latvijas Vides, ģeoloģijas un meteoroloģijas centrs”**, vienotais reģistrācijas Nr. 50103237791 (turpmāk – LVĢMC), tā valdes priekšsēdētāja Egila Zariņa un valdes locekles Sigitas Škapares personā, kuri rīkojas saskaņā ar Statūtiem, no otras puses (turpmāk abi kopā saukti – Puses vai katrs atsevišķi - Puse), noslēdz šādu līgumu (turpmāk – Līgums):

1. **Līguma priekšmets**
	1. Ministrija uzdod un LVĢMC apņemas nodrošināt tam Līguma 1. pielikumā uzskaitīto deleģēto pārvaldes uzdevumu izpildi 2023. gadā atbilstoši Līguma noteikumiem.
	2. LVĢMC, veicot Līgumā noteiktos uzdevumus, atrodas Ministrijas pārraudzībā.
2. **LVĢMC deleģēto pārvaldes uzdevumu deleģēšanas pamats un izpildes kārtība**
	1. LVĢMC tiek deleģēti pārvaldes uzdevumi (turpmāk – uzdevumi), kas atbilst Ministru kabineta 2009. gada 1. jūlija rīkojumā Nr. 448 “Par valsts aģentūras “Latvijas Vides, ģeoloģijas un meteoroloģijas aģentūra” un Bīstamo atkritumu pārvaldības valsts aģentūras likvidāciju un valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” dibināšanu” noteiktajam LVĢMC dibināšanas mērķim un uzdevumiem un saskaņā ar normatīvajiem aktiem, kas uzskaitīti Līguma 1. pielikumā.
	2. LVĢMC uzdevumi, to kontroles un izpildes termiņi, sasniedzamie rezultāti un rezultatīvie rādītāji, ir noteikti Līguma 1. pielikumā.
	3. LVĢMC uzdevumu izpildei piešķirto līdzekļu apmērs, kas ietver tiešās un netiešās izmaksas, ir noteikts Līguma 2. pielikumā.
	4. Kārtību, kādā tiek veikta tiešo un netiešo izmaksu uzskaite un pārdale starp LVĢMC sniegtajiem pakalpojumiem pašizmaksas noteikšanai, noteic Līguma 3. pielikums.
3. **Darbības sasniedzamie rezultāti un to izvērtēšana**
	1. LVĢMC apņemas sasniegt šādus **kvantitatīvos** rādītājus:
		1. Nodrošināt Līguma 1. pielikumā noteikto uzdevumu, rezultātu un rezultatīvo rādītāju izpildi noteiktajos termiņos un kvalitatīvi.
		2. Nepārsniegt Līguma 2. pielikumā noteiktās visu uzdevumu izpildes kopīgās izmaksas.
	2. LVĢMC apņemas sasniegt šādus **kvalitatīvos** rādītājus:
		1. Nodrošināt, ka LVĢMC iekšējā kontroles sistēma ir sertificēta un ieviesta atbilstoši LVS EN ISO 9001:2009 kvalitātes standartam, un darbinieki to regulāri un sistemātiski ievēro, ko apliecina attiecīgi auditu atzinumi.
		2. Nodrošināt sabiedrībai ērti lietojamu, kvalitatīvu, savlaicīgi un regulāri atjaunotu informāciju LVĢMC tīmekļvietnē par Līgumu, tā uzdevumu izpildi un piešķirtā valsts budžeta izlietojumu.
		3. Nodrošināt regulāru un efektīvu saziņu un informācijas apmaiņu, kā arī sadarbību ar uzdevumu īstenošanā un uzraudzībā iesaistītajām Ministrijas un citu ministriju un iestāžu struktūrvienībām.
	3. Ministrija izvērtē LVĢMC darbību attiecībā uz Līguma izpildi atbilstoši Latvijas Republikas normatīvo aktu prasībām pēc šajā Līgumā noteikto saistību faktiskās izpildes un citiem kritērijiem.
4. **Pušu savstarpējie norēķini, finanšu un citu resursu piešķiršana**
	1. LVĢMC uzdevumu izpildei piešķirto līdzekļu apmērs, kas noteikts Līguma 2. pielikumā, atbilst precizētajām detalizētajām izmaksām, par kurām Puses rakstiski vienojušās pirms Līguma noslēgšanas.
	2. LVĢMC uzdevumu izpildei atbilstoši Finanšu ministrijas 2022. gada 23. decembra rīkojumam Nr. 866 “Par valsts pagaidu budžetu 2023. gadam”, kā arī ņemot vērā Ministru kabineta 2022.gada 23.decembra rīkojuma Nr.968 “Par Ekonomikas ministrijas un Vides aizsardzības un reģionālās attīstības ministrijas reorganizāciju un Klimata un enerģētikas ministrijas izveidošanu” 4.punktā noteikto, tiek piešķirta dotācija no valsts budžeta apakšprogrammas 33.01.00 “Emisijas kvotu izsolīšanas instrumenta administrācija”.
	3. Papildus Ministrija apmaksā LVĢMC darbiniekiem komandējumu izdevumus, kas saistīti ar dalību Eiropas Savienības Padomes darba grupās ar šo Līgumu deleģēto uzdevumu ietvaros.
	4. Gadījumā, ja Līguma finansēšanai tiek piešķirti papildu finanšu līdzekļi, Puses par to vienojas rakstiski, izdarot grozījumus Līgumā.
	5. Valsts budžeta finansējuma saņemšanai LVĢMC atver kontu Valsts kasē.
	6. Finansējumu Ministrija ieskaita Līguma 4.5. apakšpunktā minētajā kontā atbilstoši Līguma 4. pielikumam šādā kārtībā:
		1. 2023. gada pirmajam ceturksnim – 10 (desmit) darba dienu laikā pēc Līguma parakstīšanas;
		2. 2023. gada pārējiem ceturkšņiem – 5 (piecu) darba dienu laikā pēc Līguma 6.1.2. apakšpunktā minētās kārtējās ceturkšņa atskaites apstiprināšanas.
	7. LVĢMC uzdevumu izpildes faktiskās izmaksas un citu resursu sadalījums (darba stundu skaits u.tml.) var atšķirties no Līguma 2. pielikumā minētajām katra atsevišķā uzdevuma izmaksām ne vairāk kā par 15 %, vienlaikus ievērojot Līguma 3.1.2. apakšpunkta nosacījumus.
	8. Gadījumā, ja paredzams, ka atsevišķo uzdevumu izpildes faktiskās izmaksas var pārsniegt Līguma 4.7. apakšpunktā noteikto robežu, LVĢMC par to savlaicīgi rakstiski informē Ministriju, pamatojot izmaiņu iemeslus. Par šādām izmaiņām Puses vienojas rakstiski, izdarot grozījumus Līgumā.
	9. Par papildu izmaksām, kas radušās, LVĢMC pildot uzdevumus ārkārtas situāciju gadījumos (plūdi, vētras, ķīmiskās vai radioaktīvo vielu noplūdes u.c. katastrofas), LVĢMC rakstiski informē Ministriju, un Puses vienojas rakstiski, izdarot grozījumus Līgumā.
	10. Gadījumā, ja LVĢMC, bez saskaņošanas ar Ministriju, uzdevumu izpildei paredzētos līdzekļus izmanto nelietderīgi vai citiem, ar uzdevumu izpildi nesaistītiem mērķiem, LVĢMC pēc Ministrijas rakstiska pieprasījuma nodrošina nepamatoti izlietoto līdzekļu atmaksāšanu no līdzekļiem, kas iegūti no LVĢMC komercdarbības ienākumiem.
	11. Piešķirto finansējumu, kas nav iztērēts Līguma darbības laikā pēc Līguma 6.1.2. apakšpunktā minētās gada atskaites apstiprināšanas vai kas ir iztērēts neatbilstoši Līguma nosacījumiem, LVĢMC atmaksā Ministrijai 10 (desmit) darbadienu laikā pēc Līguma 6.1.2. apakšpunktā minētās gada atskaites apstiprināšanas vai citā Ministrijas norādītajā termiņā, vai ar Ministriju vienojas par šo līdzekļu izmantošanu deleģēto uzdevumu izpildei nākamajā gadā. Par šādām izmaiņām Puses vienojas rakstiski, izdarot grozījumus nākamā kalendārā gada atsevišķu pārvaldes uzdevumu deleģēšanas līgumā.
	12. Ja Līguma darbības laikā neizpildīto vai nepienācīgi izpildīto uzdevumu izpilde ir aktuāla arī pēc šī Līguma darbības termiņa, Puses rakstiski vienojas par Līguma termiņa pagarināšanu un noteikumiem neizpildīto uzdevumu izpildei.
	13. Gadījumā, ja ir panākta Līguma 4.12. apakšpunktā minētā vienošanās, tas nevar būt par pamatu papildu finansējuma pieprasīšanai uzdevumu izpildei.
5. **Pušu savstarpējā informācijas un dokumentu aprite**
	1. Līguma izpilde notiek Ministrijas valsts sekretāra vietnieka klimata politikas jautājumos un tā noteikto atbildīgo personu uzraudzībā.
	2. Informācijas apmaiņu, kas nepieciešama Līguma īstenošanas, uzraudzības un kontroles nodrošināšanai, Puses veic Latvijas Republikas normatīvajos aktos noteiktajā kārtībā. Puses piekrīt, ka informācijas apmaiņa pieļaujama arī elektroniskā formā. Šajā gadījumā pušu oficiālajai saziņai tiek izmantota Ministrijas elektroniskā pasta adrese pasts@kem.gov.lv un LVĢMC elektroniskā pasta adrese lvgmc@lvgmc.lv. Papildus informāciju nosūta uz Ministrijas norādītā atbildīgā darbinieka elektroniskā pasta adresi.
	3. Īpašumtiesības (tajā skaitā autora mantiskās tiesības) uz Līgumā noteiktajiem darbiem pāriet Ministrijai ar faktisku darbu izpildi.
6. **LVĢMC darbības uzraudzības kārtība, pārskatu iesniegšanas kārtība**
	1. LVĢMC ir pienākums iesniegt Ministrijai apstiprināšanai atskaites par savu darbību šādā kārtībā un termiņos:
		1. kārtējo ceturkšņa atskaiti un gada atskaiti (kopsavilkumu) elektroniski (*Excel* formātā) parakstītu ar drošu elektronisko parakstu, par Līguma 4.5. apakšpunktā minētā konta atlikumiem atbilstoši formātam, ko nosaka Līguma 5. pielikums, šādos termiņos:
			1. par 2023. gada pirmo ceturksni – līdz 2023. gada 11. aprīlim;
			2. par 2023. gada sešiem mēnešiem - līdz 2023. gada 11. jūlijam;
			3. par 2023. gada deviņiem mēnešiem - līdz 2023. gada 10. oktobrim;
			4. 2023. gada atskaiti – līdz 2024. gada 10. janvārim.
		2. kārtējo ceturkšņa atskaiti un gada atskaiti (detālo atskaiti) elektroniski (*Excel* formātā) parakstītu ar drošu elektronisko parakstu, par uzdevumu izpildes rezultātiem un rezultatīvajiem rādītājiem un izpildei faktiski iztērēto finansējumu atbilstoši formātam, ko nosaka Līguma 6. pielikums, šādos termiņos:
			1. par 2023. gada pirmo ceturksni – līdz 2023. gada 21. aprīlim;
			2. par 2023. gada sešiem mēnešiem - līdz 2023. gada 20. jūlijam;
			3. par 2023. gada deviņiem mēnešiem - līdz 2023. gada 20. oktobrim;
			4. 2023. gada atskaiti – līdz 2024. gada 10. janvārim.
		3. Kārtējo ceturkšņa un gada pārskatu par Līguma izpildi un finanšu resursu izlietojumu Ministrijas Klimata pārmaiņu departaments izvērtē un apstiprina 10 (desmit) darbdienu laikā no pārskata saņemšanas dienas, nosūtot atbildes vēstuli LVĢMC, kā arī informējot Vides aizsardzības un reģionālās attīstības ministrijas atbildīgo struktūrvienību par maksājumu veikšanu.[[1]](#footnote-1)
	2. Ministrijai ir tiesības jebkurā laikā rakstiski pieprasīt LVĢMC sniegt informāciju par Līguma uzdevumu īstenošanas gaitu. Pieprasīto informāciju LVĢMC rakstiski sniedz Ministrijai ne vēlāk kā 5 (piecu) darba dienu laikā no pieprasījuma saņemšanas dienas.
	3. Gadījumā, ja Ministrija, izskatot Līguma 6.1. apakšpunktā minētās atskaites, konstatē, ka kāds no uzdevumiem, kas minēti Līguma 1. pielikumā, nav izpildīts atbilstoši termiņiem un rezultatīviem rādītājiem vai izpildīts daļēji, LVĢMC nodrošina uzdevuma izpildi Ministrijas norādītajā termiņā. Ja Puses nevar vienoties par izpildes termiņiem, Ministrija ietur 10 % no kārtējā ceturkšņa maksājuma līdz brīdim, kad darbs tiek izpildīts un par to ir sniegta precizētā vai kārtējā ceturkšņa atskaite.
	4. Ministrijai ir tiesības izņemt no Līguma 1. pielikuma uzdevumus vai darbus to ietvaros, ja LVĢMC to veikšanu nav uzsācis noteiktajā termiņā. Šajā gadījumā Puses rakstiski vienojas par Līguma grozījumiem attiecībā uz darbu apjoma un finansējuma samazināšanu.
7. **Pušu atbildība un nepārvaramas varas apstākļi**
	1. Pušu nodarītie zaudējumi tiek atlīdzināti Valsts pārvaldes iekārtas likumā noteiktajā kārtībā. Zaudējumus, ko trešajai personai nodarījis LVĢMC Līguma izpildes vai nepienācīgas izpildes rezultātā, sedz normatīvajos aktos par zaudējumu atlīdzinājumu noteiktajā kārtībā.
	2. Puses ir atbildīgas par Līgumā noteikto saistību pilnīgu izpildi atbilstoši Līgumam.
	3. Puses ir atbildīgas par visiem zaudējumiem, kurus tās darbības vai bezdarbības dēļ Līguma darbības laikā ir cietusi otra Puse.
	4. Puses nav atbildīgas par daļēju vai pilnīgu saistību neizpildi, ko izraisa nepārvarami apstākļi, kuri nevarēja tikt paredzēti un ir iestājušies no Pusēm neatkarīgu iemeslu dēļ. Puse, kura nevar izpildīt savas Līgumā noteiktās saistības nepārvaramu apstākļu dēļ, 3 (trīs) dienu laikā informē par tiem otru Pusi, pievienojot apliecinošus dokumentus, kā arī norāda termiņu, kādā paredzama saistību izpilde. Saistību izpildes laiks tiek pagarināts par periodu, kurā pastāv nepārvarami apstākļi.
	5. Mainoties normatīvo aktu prasībām, kas skar Līguma izpildi, Puses pārskata Līguma nosacījumus, vienojoties par tālāko to izpildi.
	6. Ja kādas Puses Līgumā noteikto saistību izpilde, saistībā ar vīrusa slimības Covid-19 izplatību, kļūst pamatoti neiespējama, attiecīgā Puse nekavējoties, bet ne vēlāk kā 2 (divu) dienu laikā, par to paziņo otrai Pusei. Šādā gadījumā Līguma saistību izpildes termiņš tiek pagarināts attiecīgi uz termiņu, kurā darbojas apstākļi, kuri liedz Puses saistību izpildi, vai uz citu termiņu, ja Puses rakstiski vienojas par cita izpildes termiņa noteikšanu.
8. **Līguma spēkā stāšanās, tā darbības termiņš, grozīšana un izbeigšana**
	1. Līgums stājas spēkā, kad to ir parakstījušas abas Puses un ir spēkā līdz Pušu saistību pilnīgai izpildei.
	2. LVĢMC Līguma deleģēto pārvaldes uzdevumu izpildi 2023. gadā veic no 2023. gada 1. janvāra līdz 2023. gada 31. decembrim.
	3. Līgumu var grozīt, Pusēm par to savstarpēji rakstveidā vienojoties. Visi Līguma grozījumi un papildinājumi ir spēkā, ja tie noformēti rakstveidā un Puses tos apstiprinājušas ar saviem parakstiem.
	4. Ikviena Puse ir tiesīga vienpusēji izbeigt Līgumu, par to (sešus mēnešus iepriekš rakstveidā brīdinot otru Pusi.
	5. LVĢMC ir tiesības pārtraukt veikt Līguma 1.1.apakšpunktā minētos deleģētos pārvaldes uzdevumus, ja:
		1. LVĢMC ir izpildījis visus Līguma nosacījumus un Līguma 4.5. apakšpunktā minēto kontu atlikums ir 0 (nulle) *euro* un ilgāk par 1 (vienu) mēnesi LVĢMC nesaņem līdzekļus no valsts budžeta,

vai arī

* + 1. Līguma izpilde sešu mēnešu periodā rada LVĢMC zaudējumus, un Puses nav panākušas vienošanos par uzdevumu izpildei nepieciešamo līdzekļu apmēra palielināšanu. Zaudējumu riskus LVĢMC pamato ar rakstveida paskaidrojumiem, aprēķiniem un grāmatvedības uzskaites dokumentiem, kurus iesniedz izvērtēšanai Ministrijai.
	1. Līgumu var izbeigt, neievērojot Līguma 8.4. apakšpunktā noteikto uzteikuma termiņu, ja otra Puse rupji pārkāpj Līguma noteikumus vai arī pastāv citi svarīgi un pamatoti iemesli, kas neļauj turpināt Līguma attiecības.
1. **Citi noteikumi**
	1. Lai sagatavotu Līgumu nākamajam kalendārajam gadam, Ministrija 2 (divus) mēnešus pirms nākamā gada budžeta projekta sastādīšanas iesniedz LVĢMC uzdevumu sarakstu. LVĢMC 1 (viena) mēneša laikā precizē šo sarakstu un sagatavo detalizētus aprēķinus par uzdevumu izpildes plānotajām izmaksām un iesniedz Ministrijai. Pēc likuma par valsts budžetu kārtējam gadam pieņemšanas Ministrija un LVĢMC vienojas par jauna līguma slēgšanu.
	2. Visi strīdi un domstarpības, kas rodas starp Pusēm, tiek risināti sarunu veidā. Ja sarunu veidā vienošanās netiek panākta, visi strīdi un domstarpības tiek risinātas Latvijas Republikas normatīvajos aktos noteiktajā kārtībā.
	3. Ja kāda no Pusēm nespēj pildīt Līgumā noteiktās saistības, tā nekavējoties paziņo par to otrai Pusei, un Puses savstarpēji vienojas par turpmāko rīcību.
	4. Līgums sagatavots latviešu valodā uz 6 (sešām) lapām.
2. **Norēķinu rekvizīti finansējuma ieskaitīšanai**

Valsts budžeta apakšprogrammai - 33.01.00 “Emisijas kvotu izsolīšanas instrumenta administrācija” norēķinu rekvizīti ir:

VSIA “Latvijas Vides, ģeoloģijas un meteoroloģijas centrs”

Reģ. Nr.50103237791

Konts: LV11TREL9210870000000

Banka: Valsts kase

 Bankas BIC kods: TRELLV22

1. **Līgumam ir šādi pielikumi**:

11.1. 1. pielikums. VSIA “Latvijas Vides, ģeoloģijas un meteoroloģijas centrs” 2023. gada deleģēto uzdevumu kontroles un izpildes termiņi, sasniedzamie rezultāti un rezultatīvie rādītāji.

11.2. 2. pielikums. VSIA “Latvijas Vides, ģeoloģijas un meteoroloģijas centrs” 2023. gada deleģēto uzdevumu plānotās stundas un finansējums.

11.3. 3. pielikums. Tiešo un netiešo izmaksu metodika.

11.4. 4. pielikums. VSIA “Latvijas Vides, ģeoloģijas un meteoroloģijas centrs” 2023. gadā piešķirtā finansējuma plāna sadalījums (ceturkšņos).

11.5. 5. pielikums. Atskaite par kontu stāvokli un finansējuma izlietojumu deleģēto uzdevumu izpildei 2023. gada \_\_\_\_\_\_ mēnešos.

11.6. 6. pielikums. Atskaite par VSIA “Latvijas Vides, ģeoloģijas un meteoroloģijas centrs” 2023. gada deleģēto uzdevumu rezultātu un rezultatīvo rādītāju izpildi, un izpildei plānotā finansējuma izlietojumu \_\_\_ mēnešos (pēc naudas plūsmas principa).

1. **Pušu rekvizīti un paraksti**

|  |  |
| --- | --- |
| Klimata un enerģētikas ministrija | VSIA “Latvijas Vides, ģeoloģijas un meteoroloģijas centrs” |
| Vienotais reģistrācijas Nr. 40900039891adrese: Peldu ielā 26/28, Rīgā, LV–1494 | Vienotais reģistrācijas Nr. 50103237791adrese: Maskavas ielā 165, Rīgā, LV-1019 |
| Valsts sekretāra vietnieksklimata politikas jautājumosparaksts\*Dagnis Dubrovskis | Valdes priekšsēdētājsparaksts\*Egils Zariņš |
|  | Valdes locekleparaksts\*Sigita Škapare |

\*Piezīme: “Dokumenta rekvizītus “paraksts” un “datums” neaizpilda, ja elektroniskais dokuments sagatavots atbilstoši normatīvajiem aktiem par elektronisko dokumentu noformēšanu.”

*DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU*

*UN SATUR LAIKA ZĪMOGU*

1. [https://likumi.lv/ta/id/338392-par-ekonomikas-ministrijas-un-vides-aizsardzibas-un-regionalas-attistibas-ministrijas-reorganizaciju-un-klimata-un-energetikas 9](https://likumi.lv/ta/id/338392-par-ekonomikas-ministrijas-un-vides-aizsardzibas-un-regionalas-attistibas-ministrijas-reorganizaciju-un-klimata-un-energetikas%209). punkts [↑](#footnote-ref-1)